Kuqhamuka Umkhuhlane Wenkomo oweAnthrax eMzingwane
Lumkhuhlane ubikwa usuhlasele abantu abangamatshumi amathathu lesithupha kwafa inkomo ezingamatshumi amane lambili kulesi siqinti kumaviki amabili asanda kwedlula
BULAWAYO — Kuqhamuke umkhuhlane wenkomo owe Anthrax emangweni weUmzingwane eMatabeleland South obikwa usuhlasele abantu phose amatshumi amane, wabulala inkomo ezingaphezu kwalelinani. Abantu abangamatshumi amathathu lesithupha babikwa sebehlaselwe yilumkhuhlane kwafa inkomo ezingamatshumi amane lambili kulesisigaba kumaviki amabili asanda kudlula ngenxa yalumkhuhlane we- anthrax, inengi kwezempilakahle elithi liyaqala ukuwubona. Inengi labantu laba lelatshwe ekiliniki ye Esibomvu, ngomkhuhlane lo ongena ebantwini ngokudla inyama yenkomo egulayo. Okhangela ukwelatshwa kwezifuyo emangweni we Matabeleland South, uDr Enat Mdlongwa, uthi lumkhuhlane wabonakala kumaviki amabili adlulileyo emadibha eMzola kanye leMahanka. Ngenxa yalokhu, uthi akula nkomo ezivunyelwa ukuphuma esigabeni seUmzingwane, ukuze kwenqatshelwe ukumemetheka kwalumkhuhlane kwezinye indawo. Izakhamizi zithi kulakho ukuthi umkhuhlane lo ungene koBulawayo ngoba bathengisa inkomo zabo kumaviki asanda kudlula zisiyahlatshelwa isitshebo sokuthengisa kulelodolobho. Umongikazi, uNkosikazi Progress Dube, ungomunye walabo abahanjiswe ukuyakwelapha lumkhuhlane eEsibomvu. Uthi kuqakathekile ukuthi abantu bangadli inyama yenkomo elomkhuhlane njalo bangayihlinzi lokuyihlinza ngoba lokhu kuyingozi. Abantu abaxwaye ukuthenga inyama endaweni lapho linyama engahlolwanga. Uqhubeke esithi izibonakaliso zalumkhuhlane yikuba lezilonda emzimbeni, ukulunywa yisisu, ukuhlanza, ukutshisa komzimba kumbe ukuthwala nzima ukuphefumula. Abantu abasezindweni lezi eziqhamuke lumkhuhlane, uthi baxwayiswa ukuthi baphange baye esibhedlela lapho becabangela ukuthi bangabe begula, bengachithi isikhathi. Lanxa inengi labongi beliqala ukuwubona lumkhuhlane, usibalukhulu weMatabeleland South, uMnumzana Midard Khumalo, uthi uhulumende uphange wabafundisa ngokwelatshwa kwalumkhuhlane kanye lezibonakaliso zawo. Izakhamizi lazo zibe lomhlangano lapho abezempilakahle abakhulume ngokuthi bangazivikela njani. Isakhamuzi, uMnumzana Siphosami Mabhena, uthi uhulumende kaphange alethe imithi edingakalayo bengakaphelelwa yizifuyo ezivele zisengozini ngenxa yokusilela kwamadlelo. Umkhuhlane lo, oqhamuke ngesikhathi lesisigaba sisalwisana lomunye oweFoot and Mouth, uthi ubangelwa yikusilela kwamadibha kanye lemithi yokwelapha izifuyo, osokufake impilo zabantu engozini njengoba usungene ebantwini. Ingcitshi ekucubunguleni ukuhlalisana kwabantu, uMnumzana Khumbulani Maphosa, uthi ukuqhamuka kwemikhuhlane le eyayingaziwa elizweni, kubangelwa yikungaqhutshwa kuhle kwenhlelo zikazulu ngenxa yokubhidlika kwenotho. Kulokhu inotho yelizwe yaqala ukubhidlika, uthi ilizwe selabona imikhuhlane efana lecholera, ityphoid khathesi i-anthrax, yonke eyayisaziwa emabhukwini njengemikhuhlane eyayike yabakhona kudala. Uthi limikhuhlane izaqhubeka iqhamuka ngenxa yobuyanga ebantwini lakuhulumende, kuze kuqakathekiswe inhlelo zempilakahle. Umkhuhlane we Anthrax ubikwa okwakhathesi usendaweni zeThusi, eMsizini, eTshalimbe, eIrisvale, eGongo kanye leGodlwayo, zonke ezisesiqintini seUmzingwane. INduna uGwebu, oweMzinyathi, uncome abezempilakahle ngesiphatho sabo kulabo abahlaselwe ngumkhuhlane, esithi balesiphatho njalo sebebanike imfundiso ngokwenqabela ukumemetheka kwalumkhuhlane. Lanxa inengi labantu lisazi ingozi zokuthenga inyama ezitaladeni, ukuthengiswa kwayo sokuyinjayelo ngenxa yentengo yayo ephansi ekhanga inengi kuzulu ongenelisi ukuyingenela ezitolo.